Lectio Divina

*fuq il-Vanġelu tal-Ħadd*

It-2 Ħadd ta’ Matul is-Sena

Sena Ċ

Ġw 2:1-11

SAN ĠWANN hu frott ta’ proċess twil ta’ talb / kontemplazzjoni / riflessjoni.

Ħafna mix-xeni/siltiet tiegħu huma bħala ikona: pittura/ġrajja miftuħa, fejn kull wieħed jista’ “jaqra” ħafna iżjed milli hemm, jista jinterpreta l-fatt b’elementi tiegħu nnifsu. U min ikun Nisrani ġdid isib ukoll ħafna x’jogħmod. Kull kelma, element, jista’ jkun fiha tifsir iżjed profond.

Li hu żgur hu li s-silta/test mimlija simboliżmu. Waħdu biss, “fit-tielet jum” ifakkarna...jew “jeħodna” fil-Qawmien mill-Imwiet...

2:1-11: Jibda dak li tħabbar lil Natanael: *għad tara ħwejjeġ akbar*.

**v.1** *fit-tielet jum*, it-tieġ isir fis-7 jum tal-ġrajja tal-ħolqien ġdid.

X’aktarx Khirbet (fdal) Kana (kanal tal-ilma ġieri). Xi 14 km il-Fuq min Nazareth (Biss Ġw u Lq isemmu ministeru ta’ Ġesù fl-għoljiet tal-Galilija).

*Ommu*: qatt b’isimha. Insibuha fil-bidu tal-ministeru ta’ Ġesù kif ukoll fit-tmiem (19:25-28). Omm Ġesù, 4 darbiet fis-silta.

**v.3.4**: *M’għandhomx inbid* (għandu mnejn li Ġesù u d-dixxipli ma setgħux iġibu magħhom, minħabba li kienu fqar... etc.!) Cf. *M’għandhom xejn x’jieklu*: Mk 8:2, Mt 15:32

*Mara*: normali (Spanjol: mujer; Għarab/Afrika: omm X) imma stramba bejn iben u omm. Kemm fl-AT (Imħ 11:12, 2Slat 3:13, Ħos 14:8) u wkoll fl-NT (Mk 5:7), dal-kliem fih mhux ħażin sens ta’ ċaħda għal din it-talba. Alerta: cf. *Ma tafux li jien għandi nkun f’dak ta’ Missieri?* (Lq2:49) Biss wara “s-siegħa” ta’ Ġesù l-interċessjoni tagħha tkun sħiħa.

Jista’ jkun: aħna x’għandna x’naqsmu? Imma meta jsemmi s-siegħa tiġi aktar ċara li qed jiċħad li hu għandu x’jaqsam fil-biċċa.

Is-siegħa ta’ Ġesù: siegħa tal-glorja, is-salib, il-qawmien li jifduna cf. 7:6.30; 8:20; 12:23-27 (Mk 14:35), 13:1, 17:1

**v.5:** Hu x’inhu, Ommu ma ħadithiex b’ċaħda. *Agħmlu dak li jgħidilkom* (cf. Ġen 41:55).

**v.6**: ġarar (xi 120 gallun, 550 litru): għat-tisfija qabel u wara l-ikel: tibda sensiela ta’ “tipi” Lhud/TQ u “anti-tipi” fejn Ġesù jħott biċċa biċċa r-reliġjon tagħhom u jissostitwixxihom bil-Persuna tiegħu: tisfija, ritwali, tempju, liġi, festi.

**v.7:** *sax-xifer*: abbundanza messjanika. Milja – kotra – imfawwra.

**v. 9-10**: l-inbid huwa itjeb qatigħ...filwaqt li huma *“ma jafux*”.

Il-bidla ssir fuq Kelmtu, bħal fil-Ħolqien fejn Alla joħloq mingħajr tbatija (sforz) bil-Kelma tiegħu...hawn il-Kelma għandu l-qawwa/setgħa li joħloq (dan il-ħolqien ġdid).

**v.11:** *Sinjal* (Ġw jevita “miraklu” apposta). (Il-fidi bbażata fuq il-mirakli mhix biżżejjed, irid ikun hemm għarfien tal-identità ta’ Ġesù, min hu.)

Sinjal huwa tifsira: ifisser dak li Hu Kristu, mibgħut mill-Missier.

Insibu rivelazzjoni, għemil tal-għaġeb tal-Mulej. Mela hawnhekk: turija tal-għemil sabiħ ta’ Kristu li jagħti l-ħajja.

Hawn *wera l-glorja*: Alla jikkomunika Lilu nnifsu lill-bnedmin: id-dija tal-preżenza t’Alla li jsalva li aħna nistgħu naraw...kull ma hu sabiħ, veru, tajjeb, ħajja vera... f’dan il-każ, il-milja tal-imħabba u fedeltà ta’ Alla (cf. 1:14)

*Ġw* ma jġibx it-transfigurazzjoni bħala mument puntwali...il-glorja ta’ Kristu hija dejjem fih, miegħu, minn daqqiet “mistura” u drabi oħra “tintwera”. Insibu l-glorja ta’ Alla kull fejn jinsab Kristu u f’kulma jagħmel.

Għandna mela: sinjal għall-fidi tad-dixxipli (appostli, biss wara l-Qawmien): emmnu fih wara li “raw” sinjal ta’ dak li hu u li jfisser Ġesù : Kelma, rivelazzjoni ta’ Alla, Feddej.

\_\_\_\_\_\_\_\_\_\_\_\_\_\_\_

**Tagħlim ewlieni**, temi minsuġin fis-silta (tista’ tarahom jew tħallihom, imma hawn għandna iżjed minn sempliċi storja!):

1. Is-sens ewlieni tal-ġrajja, *Ġw* nnifsu jgħidulna: Sens Kristoloġiku. Kana kien l-ewwel sinjal ta’ Ġesù fost oħrajn. L-enfasi mhux fuq il-bdil tal-ilma f’inbid, jew li twarrbu r-ritwali tat-tisfija tal-Lhud; jew l-interċessjoni ta’ Marija, jew ir-reazzjoni tal-għarus u l-*bestman*. Jew m’għandhomx inbid, riflessjoni fuq il-vojt tad-drawwiet ta’ qabel, battala.

Dan is-sinjal wettaq it-turija (rivelazzjoni) tal-glorja ta’ Kristu u d-dixxipli (appostli) emmnu fih. Hu rivelazzjoni tal-Persuna ta’ Ġesù: mibgħut mill-Missier biex jifdi d-dinja. Glorja li tiddi u twemmin tad-dixxipli.

1. Insibu mbagħad s-silta mimlija **simboliżmu**.
2. Ħolqien Ġdid: 1:19 – 2:11.

Il-Vanġelu jibda b’alluzjoni ċara għal Ġen 1:1 (fil-bidu....) u hawn insibu wkoll “kopja ħafifa” tal-ewwel 7 ijiem (1:35, 39-42, 1:43 + fit-tielet jum = 7). Kronoloġija iżjed simbolika milli storika.....

1. “Fit-tielet jum” ifakkarna....jew “jeħodna” fil-Qawmien mill-Imwiet...
2. Kif wera Kristu il-glorja tiegħu f’Kana? Ġw jgħidilna li kien l-ewwel sinjal, mela huwa kunness mal-oħrajn (6). Il-Messija jissostitwixxi l-istituzzjonijiet, il-festi, id-drawwiet ta’ qablu li tilfu kull sens. (Ġesù huwa t-Tempju; il-qima tingħata fl-Ispirtu tiegħu; it-tagħlim tiegħu u ġismu jagħtu l-ħajja mhux il-manna; Tabernakli: l-ilma ħaj li jagħti l-ħajja hu Ġesù; mhux id-dawl tat-tempju imma Huwa d-dawl; mhux is-Sibt imma l-persuna Tiegħu; mhux it-tisfija imma l-aqwa nbid).
3. Dan kollu jiġri waqt Tieġ. Is 54:4-8, 57:4-5: simbolu tal-jiem tal-Messija. Twettieq messjaniku ukoll fl-Apok 19:9. *Ħallejt l-aħjar inbid għall-aħħar*, i.e. waslu (l-aħħar) jiem tal-Messija. Hawn tagħmel sens l-abbundanza-milja tal-inbid (550 litri). Il-ferħ tal-aħħar jiem, abbundanza ta’ nbid (Għam 9:13-14, Ħos 14:7, Ġer 31:12)
4. Tikber is-sejħa tad-dixxipli. Kana għandha x’taqsam ma’ dak li ġej; kif ukoll ma’ dak ta’ qabel (2:1). Bdew jimxu warajh, 1:37 u issa *emmnu*; dak li raw f’Kana twettaq il-wegħda ta’ 1:50-51 (rivelazzjoni).
5. Omm Ġesù, il-mara. Cf. Apok 12 insibu mara misterjuża, simbolu u figura-qofol fl-istorja tas-salvazzjoni...tiżvolġi ruħha d-dramma ta’ Ġen 3:15, mibgħeda-ġlieda bejnha u bejn is-serp, u ż-żerriegħa tagħhom... Hawnhekk il-mara hija l-Knisja.

Biss, sa mill-bidu, Marija (Persuna) hija wkoll simbolu ta’ Eva l-Ġdida u tal-Knisja (Ġemgħa).

Tagħmel sens jekk l-għażla ta’ Ġesù jew Ġwanni tal-kelma “mara” twassalna għall-post ta’ Marija fl-istorja tal-fidwa. Bħalma kien hemm mara fil-bidu tal-ħolqien, insibu wkoll mara fil-fidwa, ħolqien ġdid.

Nerġgħu nsibu lil Marija, taħt is-salib, 19:25-27. Id-darbtejn Marija nsibuha msieħba mad-dixxipli.

1. Inbid fin u l-Ewkaristija. Mingħajr ma nistiraw iżżejjed, nistgħu naraw fih l-inbid tal-Ewkaristija. Is-sens ewlieni tal-inbid huwa id-don tal-fidwa li jagħtina Ġesù (simboli oħrajn tal-fidwa: dawl, ilma, ikel).

It-tkattir tal-ħobż għandu sens kbir ta’ Ewkaristija.

Il-Vanġelu isieħeb Kana mas-siegħa ta’ Ġesù (13:1). Kemm Kana, kif ukoll it-Tkattir tal-ħobż u l-Aħħar Ikla, jiġru qabel l-Għid. Dawn it-tliet ġrajjiet jgħinuna nsieħbu l-inbid ta’ Kana mal-ħobż tat-tkattir.

Offertorju: b’dan il-misteru tal-ilma u l-inbid...

1. Fl-aħħar nett, ma nistax nirreżisti t-tentazzjoni li nara din il-bidla ilma-nbid bħala simbolu tal-bidla li jġib Kristu fid-dinja u għalina l-bnedmin.

L-ilma hu simbolu qawwi tal-ħajja. Il-qofol tal-ħajja. (Fejn m’hemmx ilma m’hemmx ħajja). Ħolqien, bniedem u dinja huma assolutament tajbin, kif ħarġu minn idejn Alla permezz tal-*Logos*.

Imma mhux biżżejjed l-ilma jekk irridu ngħixu ħajja sabiħa, mimlija ferħ (simbolu ta’ ferħ tal-blieh: inbid, whisky, etc.), ħajja mimlija, bis-sens. Din il-ħajja mimlija, hena u ferħ iġibielna Kristu.

Ma jħassar xejn milli jsib imma itejbu, jieħu l-ħolqien u jerfgħu/jgħollih għal xi ħaġa itjeb u aħjar, li mingħajru nitilfuha. (ingawdu l-ilma, it-tajjeb tal-ħajja fid-dinja... imma “m’għandhomx inbid”).

Fil-bidu tal-ministeru tiegħu, Ġesù jibdel l-ilma fl-inbid. Fl-aħħar tal-ministeru, jibdel l-inbid f’demmu (Ħajtu). Fl-aħħar mill-aħħar, il-bniedem isib il-milja tiegħu għal kollox fid-demm li jagħtina mhux biss ħajja hienja, mimlija ferħ, imma jseħibna għal dejjem Miegħu.

\_\_\_\_\_\_\_\_\_\_\_\_\_\_\_